0463.xml
پاکستان کے وزیراعظم نواز شریف ہیں ، امریکا
واشنگٹن۔۔۔۔۔امریکا کا کہنا ہے نوازشریف پاکستان کے وزیراعظم ہیں جن کے ساتھ کام کرتے رہیں گے، غیر آئینی طریقے سے حکومت کے خاتمے کی کوشش نہیں ہونی چاہیے۔ امریکا کی جانب سے مسلسل تیسرے روز پالیسی بیان میں محکمہ خارجہ کی ترجمان میری ہارف نے کہاکہ نواز شریف پاکستان کے وزیراعظم ہیں، امریکا ان کے ساتھ کام کرتا رہے گا۔انہوں نے کہاکہ مسئلے کے حل کے لیے پرامن مذاکرات ہونے چاہییں، تاہم غیر آئینی طریقے سے حکومت کے خاتمے کی کوشش نہیں ہونی چاہیے۔ترجمان کا کہنا تھا کہ امریکا پاکستان میں سیاسی جماعتوں کے درمیان ہونے والے مذاکرات میں شریک نہیں،تاہم پاکستان میں موجودہ صورتحال کاجائزہ لے رہے ہیں۔انہوں نے مزید کہا کہ امریکی سفیر رچرڈ اولسن پاکستان میں مختلف حکام سے ملاقاتیں کرتے رہتے ہیں، ان کی ملاقاتوں میں یقینا اس معاملے پر بھی بات ہوئی ہوگی۔
INN
23.08.14
0463p.xml
پاکستان میں مظاہروں پر نظر ہے، پُرامن اظہار رائے کی اجازت ہونی چاہئے: امریکہ
واشنگٹن (ثناء نیوز+ آن لائن+ اے این این) امریکہ نے کہا ہے کہ  نوازشریف پاکستان کے وزیراعظم ہیں، نوازشریف کے ساتھ مل کر کام کر رہے ہیں اور مستقبل میں بھی کرتے رہیں گے۔ امریکی محکمہ خارجہ کی ترجمان میری ہارف نے مسلسل تیسرے روز پریس بریفنگ کے دوران کہا کہ نوازشریف کو عوام نے انتخابات کے ذریعے منتخب کیا ہے پاکستان میں غیرآئینی طریقے سے حکومت کا خاتمہ نہیں ہونا چاہئے، مسائل کے حل کے لئے پُرامن مذاکرات ہونے چاہئیں۔ ترجمان محکمہ خارجہ نے سیاسی جماعتوں کے درمیان مذاکرات میں شریک ہونے کے حوالے سے خبروں کی تردید کرتے ہوئے کہا کہ امریکہ پاکستان میں سیاسی جماعتوں کے درمیان مذاکرات میں شریک نہیں اس حوالے سے تمام خبریں بے بنیاد ہیں۔ پاکستان میں ماورائے آئین طریقوں سے حکومت کی تبدیلی کی کوششیں نہیں ہونی چاہئے۔ امریکی سفیر رچرڈ اولسن پاکستان میں مختلف حکام سے ملاقاتیں کرتے رہتے ہیں، ان کی ملاقاتوں میں یقیناً اس معاملے پر بھی بات ہوئی ہوگی۔ ہم پاکستان میں مظاہروں پر نظر رکھے ہوئے ہیں، ظاہر ہے ہم سمجھتے ہیں کہ پاکستان میں پُرامن اظہار رائے کی اجازت ہونی چاہئے۔ پُرامن طریقے سے بات چیت ہونی چاہئے۔ نواز شریف پاکستان کے وزیر اعظم ہیں۔ ہم انہی کے ساتھ مل کر کام کرتے رہیں گے ویسے ہی جیسے ہم وہاں دوسرے لوگوں کے ساتھ مل کر کام کررہے ہیں۔
nawa-e-waqt
24.08.14